નિલયે તળાવ પાસે કાર ઉભી રાખી. બંને તળાવની પાળે બેઠાં. કેટલીયે મીઠી વાતોમાં અનુષા જે વિચારીને આવી હતી એ વાત તો ક્યાંય ભૂલાઈ ગઈ. અચાનક એનું ધ્યાન ગયું, કે નિલય એકીટશે એની સામે જ જોઈ રહ્યો છે. એણે એક પળ એની સાથે નજર મેળવી અને નિલય નજીક સરક્યો. અનુષાના ખભાની ફરતે હાથ મૂકીને એણે હળવેથી અનુષાનો ચહેરો બીજા હાથથી પોતાના તરફ ફેરવ્યો. હવે બંને એકબીજાના શ્વાસ સૂંઘી શકતા હતા. અનુષાએ આંખો બંધ કરી દીધી. પછીની કેટલીયે ક્ષણો બંને હોઠના માધ્યમથી એકબીજામાં ઓતપ્રોત થઇ ગયા. આ દુનિયાથી પર, સ્વર્ગીય સુખની અનુભૂતિ કરતા બંનેની જાણે સમાધિ લાગી ગઈ.